- Det er simpelthen ejere, som må opgive at beholde de her hunde. De har anskaffet dem, men har måttet erkende, at det var for stor en opgave at have dem, og derfor ønsker de at komme af dem.

Slædehunde Siberian Husky er meget venlig og kælen, hvis den bliver trænet og socialiseret med mennesker og andre hunde tidligt. Ellers kan den blive sky.

Slædehunde er i langt højere grad flokdyr end mange andre hunderacer og trives bedst sammen med flere hunde. Den har svært ved at være alene hjemme.

Det er aktive hunde, som er avlet til at trække og arbejde og derfor har et højt aktivitetsniveau.

Hunden foretrækker at være udenfor og fungerer ikke som sofahund i en lille lejlighed.

Huskyen har et udpræget jagtinstinkt, så uanset hvor meget den er trænet, så er det en hund, man aldrig må gå tur med uden snor, for når jagtinstinktet tager over, så lystrer den ikke, når man kalder.

Siberian Husky er kendt for at bryde ud, og derfor kræver det et højt hegn rundt om hele grunden eller en indhegnet hundegård, hvis du skal have en Siberian Husky. Kilde: Dyrenes Beskyttelse

Jens Jokumsen fortæller, at slædehunderacerne kræver, at man som ejer er meget aktiv, og at deres jagtinstinkt gør dem upålidelige.

- Det er en hund med et højt jagtinstinkt. Man kan for eksempel aldrig lære dem at gå uden snor. De kan gå mange, mange kilometer hver eneste dag og elsker at være slædehunde, siger familiedyrschefen og uddyber:

- Det er en særlig race, som kræver noget særligt af sin ejer. Nogle af 'Game of Thrones'-fansene glemmer at tænke sig om, inden de anskaffer sig de her hunde.

Hvordan ved man, det er affødt af Game of Thrones?

- Vi ser ikke kun det her problem i Danmark, det er et generelt problem i hele Europa. Vores samarbejdspartnere i andre europæiske lande ser den sammme tendens. Slædehunderacerne er blevet enormt populære på grund af, at de er med i 'Game of Thrones', og får derved nogle mennesker til at lave de her impulskøb.

Dyrenes Beskyttelse advarer på deres hjemmeside om, at slædehunderacerne ikke egner sig til førstegangs-hundeejere.